再和示季明
作者：葛勝仲
朝代：宋

paragraphs: 劍不用置履，柏非可爲舟。
古來倜儻士，渠肯甘凡流。
君材早邁往，華問馳交游。
高文筆如掃，雋辨舌不留。
白黑自了了，皮裏藏陽秋。
擁卷得淵旨，奮辭祛繆悠。
身雖不求人，政自人所求。
恢恢有餘刃，所見無全牛。
亨衢恐不免，位遇豈足憂。
初官三語掾，審克裨藩侯。
退公豐暇裕，問學日益羞。
行爲孔獨誦，端以賈長頭。
嗟余過立境，沒沒謝藴修。
廣文一飯足，其他非所謀。
勝境定時訪，良書亦可收。
但恐與君别，無復往朋儔。